P A V L V S P P. V I

ad perpetuam rei memoriam

Apostolica atque Romana Sedes, mater omnium Ecclesiarum benigna, cultum atque venerationem Sanctorum non modo aequissimis semper oculis iudicavit, cum sint iidem amicissimi Dei et egregii prudentiae, temperantiae, omniumque virtutum viri, verum etiam praesidium firmissimum ad summi Numinis misericordiam, benignitatem, gratiam consequendam. Quodsi de iis Sanctis caelitibus agitur, qui magno splendore praediti atque incredibili quadam scientia rerum sacrarum instructi, in Ecclesiae sanctae caelo – tamquam scintillae in arundineto discurrunt – Sap. 3,7, cultus erga illos accrescit, gliscit obsequium. Qua de re, cum Venerabilis Frater Carolus Minchiatti, Episcopus Aquinatensis, Soranus et Pontiscurvi, datis Litteris multo officio refertis, suo ipsius nomine atque cleri populique universi, ab hac Apostolica Sede petierit ut cathedrale templum Aquinatense, Sanctis Constantio Episcopo et Thomae Aquinati sacrum, ad dignitatem Basilicae Minoris eveheretur, Nos, ratione quidem habita tum Eius qui poscit; tum templi, quam sanctum sit religione; tum beatissimi Thomae gloriae atque famae; tum denique augendae populi fidei erga Deum, bonorum fontem, ac dioecesis Aquinatensis Patronos, libenti animo admotis precibus concedimus. Quapropter, iis probatis quae Sacra Congregatio pro Cultu Divino factis olim a Nobis potestatibus decrevit, placet templum SS. Constantii Episcopo et Thomae Aquinatis, cuius mentionem fecimus, ad gradum Basilicae Minoris tolli, cum omnibus iuribus ac liturgicis concessionibus rite competentibus, servatis tamen iis quae iuxta decretum – De titulo Basilicae Minoris -, die sexto mensis Junii factum, anno millesimo nongentesimo sexagesimo octavo, servanda sunt. Ceterum volumus, ut quae per has Litteras iussimus vim suam habeant, sive nunc sive in posterum, contrariis nihil obstantibus. Datum Romae, apud Sanctum Petrum, sub Anulo Piscatoris, die XVII mensis Januarii, anno MDCCCCLXXIV, Pontificatus Nostri undecimo.